Aradul, primul județ din România declarat "liber de COVID-19"
Autorităţile din Arad au anunţat, joi, că judeţul este "liber de COVID-19", după ce au fost externaţi şi ultimii bolnavi, iar de aproape două săptămâni nu au fost înregistrate cazuri noi.

Preşedintele Consiliului Judeţean (CJ), Iustin Cionca, a anunţat, într-o conferinţă de presă în care au fost prezenţi şi responsabili ai sistemului sanitar, că ultima pacientă internată a fost testată negativ după tratamente.

"Vestea bună este că Aradul a devenit judeţ liber de COVID-19. Dacă ne raportăm la ultima lună, în medie am avut trei-patru pacienţi internaţi. Nu aş vrea să fac afirmaţii pripite, hazardate, cu atât mai mult cu cât constatăm că la nivelul ţării noastre această pandemie s-a extins în mai multe judeţe, dar aş vrea să subliniez efortul tuturor cadrelor medicale, al specialiştilor şi cetăţenilor, care prin comportamentul foarte responsabil au condus la această performanţă. Nu mai există bolnavi de COVID-19 în judeţ. Datorită măsurilor luate, pandemia este sub control, chiar dacă Aradul este situat la graniţă, chiar dacă suntem un judeţ de tranzit şi trec mii de oameni zilnic prin punctele de frontieră", a spus Cionca, citat de Agerpres.

El s-a declarat mulţumit că nu a fost nevoie să fie folosit spitalul de campanie amenajat la Expo Internaţional Arad, care "a fost gândit pentru perioada când se înregistrau peste 50 de îmbolnăviri zilnic".

"Niciodată în ultimii 100 de ani nu am avut o situaţie atât de dificilă la Arad şi niciodată în istoria Aradului nu am avut o mobilizare atât de mare a administraţiei locale, a societăţii civile. Această pandemie a scos la suprafaţă nu doar greutăţi şi probleme, ci şi filonul de bunătate, de generozitate, de omenie, un filon de solidaritate care a adunat împreună peste 23.000 de donatori", a mai spus preşedintele CJ Arad.
Coordonatorul Grupului de sprijin pentru Spitalul Clinic Judeţean de Urgenţă Arad (înfiinţat la începutul pandemiei), Gheorghe Domşa, a spus că măsurile de protecţie trebuie respectate în continuare, pentru că în alte judeţe există cazuri numeroase raportate zilnic.

De la începutul pandemiei, în judeţul Arad au fost confirmate 706 cazuri de COVID-19, iar 79 bolnavi au decedat. Cel mai tânăr pacient confirmat a avut cinci săptămâni, iar cel mai vârstnic, 97 de ani.

În judeţ au fost efectuate peste 16.000 de teste pentru noul coronavirus, iar 1074 de cadre medicale au fost implicate în combaterea bolii.

Marţi, conducerea Spitalului Clinic Judeţean de Urgenţă Arad a anunţat că încheie colaborarea cu jumătate dintre cele 150 de cadre medicale angajate în timpul stării de urgenţă, când era nevoie de personal pentru a se face faţă numărului mare de pacienţi confirmaţi pozitiv cu noul coronavirus. Decizia a fost luată "în contextul scăderii numărului de pacienţi diagnosticaţi cu COVID-19 la nivelul judeţului Arad". 
[('Știre reală', 613), ('Criticarea restricțiilor', 164), ('Criticarea actorilor naționali și internaționali', 178), ('Narațiuni legate de sănătate', 39), ('Minimizarea impactului COVID-19', 222), ('Acuzații de autoritarism și distopie', 225), ('Satiră', 292), ('Teorii ale conspirației', 262), ('Geo-politică', 336), ('Narațiuni legate de vaccinare', 371)]